Author: administrator
Last saved by: behanova
Company: Abyss

Predkladacia správa

Predkladaný materiál bol vypracovaný na základe uznesenia vlády Slovenskej republiky
č. 583 z roku 2007, ktoré v úlohe B.2 ukladá ministrovi zdravotníctva a ministrovi životného prostredia predkladať na rokovanie vlády informáciu o plnení národných cieľov uvedených v protokole v dvojročných intervaloch počnúc rokom 2009.
Medzinárodný dokument Protokol o vode a zdraví k Dohovoru o ochrane a využívaní hraničných vodných tokov a medzinárodných jazier z roku 1992 (ďalej len „protokol“) bol vypracovaný v nadväznosti na Dohovor UN/ECE o ochrane a využívaní medzinárodných vodných tokov a medzinárodných jazier z roku 1992. Dokument bol prijatý podpísaním väčšiny členských krajín Svetovej zdravotníckej organizácie na Tretej ministerskej konferencii o životnom prostredí a zdraví v Londýne v dňoch 16. - 18. júna 1999 a nadobudol platnosť 4. augusta 2005.
Protokol bol ratifikovaný v Slovenskej republike v októbri 2001. Národné správy o zabezpečení záväzkov Slovenskej republiky vyplývajúcich z protokolu a plnení prvých cieľov, stanovených v roku 2001 u nás, boli predložené do vlády v roku 2003 a 2005. V roku 2007 boli v Slovenskej republike v spolupráci s rezortom životného prostredia stanovené na základe aktuálnej situácie nové národné ciele, vychádzajúce zo skúseností, potrieb pri ochrane vody a riešení problémov súvisiacich s vodou. 
Materiál bol vypracovaný v spolupráci rezortov Ministerstva zdravotníctva Slovenskej republiky a Ministerstva životného prostredia Slovenskej republiky. Obsahuje okrem základných informácií o vzniku protokolu a jeho cieľoch najmä postup pri implementácii protokolu v SR, prehľad medzinárodnej spolupráce a plnenia 9 národných cieľov, ktoré boli stanovené v rámci aktualizácie protokolu v roku 2007 v materiáli pod názvom Protokol o vode a zdraví k Dohovoru o ochrane a využívaní hraničných vodných tokov a medzinárodných jazier z roku 1992 – Národné ciele SR.
Finančné prostriedky na pokrytie úloh v rámci jednotlivých národných cieľov boli čerpané zo štátneho rozpočtu v rámci jednotlivých kapitol rezortov na roky 2007 – 2009. Finančné prostriedky na realizáciu národných cieľov č.6 a č.7 boli získané z fondov Európskej únie. Keďže dosiahnutie národných cieľov z roku 2007 zakladalo na obdobie rokov 2007 - 2015 nárok na verejné financie, je plnenie ďalších cieľov závislé od finančných prostriedkov rezortov životného prostredia a zdravotníctva.
Vzhľadom na to, že ide o materiál informatívneho charakteru a nemá finančný, ekonomický, environmentálny vplyv ani vplyv na zamestnanosť, nebola k nemu vyhotovená doložka finančných, ekonomických, environmentálnych vplyvov a vplyvov na zamestnanosť.